Boek: Maties en Afrikaans | Maroela Media
Boek: Maties en Afrikaans
Sedert die totstandkoming van die Universiteit van Stellenbosch het 'n noue verband met Afrikaans bestaan. Die behoefte aan 'n tersiêre inrigting met Afrikaans/Nederlands as voertaal was immers die vernaamste enkele rede vir die ontstaan van dié universiteit. In die 1990's het Afrikaans as voertaal by tersiêre instellings toenemend onder druk gekom, en Stellenbosch het nie die veranderende sienings en hewige debatte oor die rol van Afrikaans vrygespring nie.
In 2002 het dié debat oor Afrikaans op Stellenbosch tot die openbare terrein toegetree toe Die Burger in 'n prominente voorbladberig die US se Konvokasie se kritiek op die voorgestelde nuwe taalbeleid van die Universiteit aangekondig het. 'n Komitee het aanbeveel dat US nie meer net 'n Afrikaanse universiteit moet wees nie, maar 'n meertalige universiteit wat Afrikaans bevorder. Die Konvokasie het die teenoorgestelde aanbeveel: US moet 'n Afrikaanse universiteit wees wat meertaligheid bevorder.
Dié debat het spoedig uitgekring en verskillende bevolkingsgroepe oor die hele land betrek. Die taalhistorikus Jaap Steyn het daarna verwys as die vyfde groot taaldebat oor die plek en rol van Afrikaans. (Die tweede van hierdie vyf debatte het ook op Stellenbosch afgespeel, in besonder tussen 1905 en 1918).
Pieter Kapp is emeritus-professor in Geskiedenis en tans navorsingsgenoot aan die Universiteit van Stellenbosch. Sy mees onlangse kultuurhistoriese publikasie is die honderdjarige geskiedenis van die Suid-Afrikaanse Akademie vir Wetenskap en Kuns (2009). Hy ontvang in 2010 die Stalsprys vir Geskiedenis van die Suid-Afrikaanse Akademie vir Wetenskap en Kuns.